ስኬታማ የህጻናት የቤት ውስጥ ውሎ
ኮሮና ቫይረስ አደገኛ መድኃኒት ያልተገኘለት በሽታ በመሆኑ ቤት ለመዋል እንደዳረጋት የምትናገረው፤ የዘጠኝ ዓመቷ እና የሦስተኛ ክፍል ተማሪ ህጻን ኤልሻዳይ ሽመልስ ናት፡፡ ሰው ለማግኘት ካላት ጉጉት በሩን በመክፈት ቀዳሚ ነበረች፤ ስታየኝ ፊቷ በደስታ ደምቆ ነበር፡፡ ቤት ውስጥ በማጥናት በመጫወት ፤የፈጠራ ሥራ በመስራት እንደምታሳልፍ የምትናገረው ህጻኗ ፤ ‹‹ ቤት ውስጥ መዋል ይደብራል፤ ወደ ውጭ ስወጣ ንጽህ አየር እናገኝ ነበር ፤ ጓደኞቼና የትምህርት ቤት መምህራኖቼ ናፍቀውኛል›› ትላለች ፡፡  ኮሮና እስኪጠፋ ልጆች ከቤት መውጣት የለባቸውም የምትለው ህጻኗ፤ ህብረተሰቡ ኃላፊነ ቱን ከተወጣ ኮሮና ቫይረስ እንደሚጠፋና እሷም ሆነች ጓደኞቿ ወደ ናፈቃቸው ትምህርታቸው እንደሚመለሱም ታስባለች፡፡  ኮሮና ቫይረስ እንዲጠፋ የዘወትር ጸሎቱ እንደሆነ የሚናገረው የ5ተኛ ክፍል ተማሪ የሆነው ሄኖክ ተመስገን በበኩሉ ፤ ቤት ውስጥ መዋል እንደሰለቸው ይናገራል፡፡ ኮሮና ቫይረስ እስከመቼ ነው የሚቆየው? ሲልም ይጠይቃል፡፡ ቫይረሱን ለመከላከል ሁሉም ሰው አስገዳጅ ካልሆነ ከቤት አለመውጣት፤ ከወጣም በሚንቀሳቀሰበት ወቅት አካላዊ ርቀትን በመጠበቅ፤ እጅን በውሃና በሳሙና በደንብ መታጠብ እንደሚገባ ይናገራል፤ ‹‹ እኔም ሆንኩ ሁሉም ሰው የሚነገረውን ቢተገብር ቫይረሱ ቶሎ ሊጠፋ ይችላል ›› ይላል ፡፡ ልጆች ከጨዋታና ከትምህርት ቤት መራቃቸው ብሎም ስለ ኮሮና ቫይረስ ሲሰሙ ፍርሃትና ጭንቀት ውስጥ ሊገቡ ይችላሉ፡፡ ስለዚህ ልጆች ፊት ስለቫይረሱ እንዲያውቁ አስፈላጊ የሆኑ መረጃዎችን ብቻ መንገር እንደሚገባ ስነ ልቦና ባለሙያዋ ወይዘሮ ዘርትሁን ካሳሁን ይመክራሉ፡፡ ልጆች በቤት ውስጥ እንዲቆዩ በምናደርግበት ጊዜ የስነልቦና ጫና እንዳይፈጠርባቸው መጠንቀቅ ይገባል፡፡ ለዚህም ወላጆችና አሳዳጊዎች በቤት ውስጥ ሊጫወቱ የሚችሉበት ሁኔታዎች በማመቻቸት፤ በማጥናት፤ መጻሕፍት በማንበብ፤ ስዕል በመሳል፤ ስለኮሮናም ሆነ ስለ ሌላ ጉዳይ የሰሙትን በመጻፍ ወይም ያዩትን በስዕል በመግለጽ፤ ስፖርታዊ ልምምዶች በማድረግ ሳይሰላቹ ጊዜያቸውን እንዲ ያሳልፉ ማድረግ እንዳለባቸው ይመክራሉ፡፡  አዲስ ዘመን ሚያዝያ 26/2012 ወርቅነሽ ደምሰው